title: 2007/725/BUSP: 2007 m. rugsėjo 25 d. Politinio ir saugumo komiteto sprendimas BiH/12/2007 dėl ES vadovybės padalinio Neapolyje vadovo Europos Sąjungos karinei operacijai Bosnijoje ir Hercegovinoje paskyrimo

text:
10.11.2007

               LT

               Europos Sąjungos oficialusis leidinys

               L 293/9

      POLITINIO IR SAUGUMO KOMITETO SPRENDIMAS BiH/12/2007
   2007 m. rugsėjo 25 d.
   dėl ES vadovybės padalinio Neapolyje vadovo Europos Sąjungos karinei operacijai Bosnijoje ir Hercegovinoje paskyrimo
   (2007/725/BUSP)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 25 straipsnio trečią pastraipą,
   atsižvelgdamas į 2004 m. liepos 12 d. Tarybos bendruosius veiksmus 2004/570/BUSP dėl Europos Sąjungos karinės operacijos Bosnijoje ir Hercegovinoje (1), ypač į jų 6 straipsnį,
   kadangi:

               (1)

               Generaliniam sekretoriui-vyriausiajam įgaliotiniui ir NATO Generaliniam sekretoriui pasikeitus laiškais atitinkamai 2004 m. rugsėjo 28 d. ir 2004 m. spalio 8 d., Šiaurės Atlanto Taryba sutiko, kad Jungtinių pajėgų vadovybės Neapolyje štabo viršininkas taptų ES vadovybės padalinio Neapolyje vadovu.

               (2)

               ES operacijos vadas rekomendavo paskirti Jungtinių pajėgų vadovybės Neapolyje štabo viršininką leitenantą generolą Eduardo ZAMARRIPA Jungtinių pajėgų Neapolyje ES vadovybės padalinio vadovu Europos Sąjungos karinei operacijai Bosnijoje ir Hercegovinoje.

               (3)

               ES karinis komitetas pritarė šiai rekomendacijai.

               (4)

               Pagal Bendrųjų veiksmų 2004/570/BUSP 6 straipsnį Taryba įgaliojo Politinį ir saugumo komitetą (PSK) atlikti ES karinės operacijos politinę priežiūrą ir strategiškai jai vadovauti.

               (5)

               Pagal Europos Sąjungos sutarties ir Europos bendrijos steigimo sutarties Protokolo dėl Danijos pozicijos 6 straipsnį Danija nedalyvauja rengiant ir įgyvendinant su gynyba susijusius Europos Sąjungos sprendimus bei veiksmus.

               (6)

               2002 m. gruodžio 12–13 d. Kopenhagos Europos Vadovų Taryba priėmė deklaraciją, nustatančią, kad „Berlin Plus“ susitarimai ir reikalavimas juos įgyvendinti bus taikomi tik toms ES valstybėms narėms, kurios yra NATO narės arba „Partnerystės taikos labui“ šalys ir kurios dėl to yra sudariusios dvišalius saugumo susitarimus su NATO,

         NUSPRENDĖ:
   1 straipsnis
   Leitenantas generolas Eduardo ZAMARRIPA skiriamas ES vadovybės padalinio Neapolyje vadovu Europos Sąjungos karinei operacijai Bosnijoje ir Hercegovinoje.
   2 straipsnis
   Šis sprendimas įsigalioja jo priėmimo dieną.

      Priimta Briuselyje, 2007 m. rugsėjo 25 d.

            Politinio ir saugumo komiteto vardu

            Pirmininkas

         C. DURRANT PAIS

      (1)  OL L 252, 2004 7 28, p. 10.


title: 2007/259/EB: 2007 m. balandžio 16 d. Tarybos sprendimas dėl Bendrijos makrofinansinės pagalbos suteikimo Moldovai

text:
28.4.2007

               LT

               Europos Sąjungos oficialusis leidinys

               L 111/69

      TARYBOS SPRENDIMAS

   2007 m. balandžio 16 d.
   dėl Bendrijos makrofinansinės pagalbos suteikimo Moldovai
   (2007/259/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 308 straipsnį,
   atsižvelgdama į Komisijos pasiūlymą,
   atsižvelgdama į Europos Parlamento nuomonę (1),
   pasikonsultavusi su Ekonomikos ir finansų komitetu,
   kadangi:

               (1)

               Moldovos valdžios institucijos yra įsipareigojusios stabilizuoti ekonomiką ir vykdyti struktūrines reformas, remiant Tarptautiniam valiutos fondui (TVF) pagal trejų metų susitarimą pagal Skurdo mažinimo ir ekonomikos augimo priemonę, kuri buvo patvirtinta 2006 m. gegužės 5 d. Paryžiaus klubo kreditoriai 2006 m. gegužės 12 d. sutarė dėl Moldovos dvišalės oficialiosios skolos restruktūrizavimo pagal Hiustono sąlygas.

               (2)

               2004 m. gegužės mėn. Moldovos valdžios institucijos patvirtino Ekonomikos augimo ir skurdo mažinimo strategijos dokumentą, kuriame nustatė Vyriausybės vidutinio laikotarpio veiksmų prioritetus.

               (3)

               Moldova ir Europos Bendrijos bei jų valstybės narės pasirašė Partnerystės ir bendradarbiavimo susitarimą (2), kuris įsigaliojo 1998 m. liepos 1 d.

               (4)

               Moldovos ir Europos Sąjungos santykiai plėtojami pagal Europos kaimynystės politiką, kuri turėtų sustiprinti ekonominę integraciją. ES ir Moldova susitarė dėl Europos kaimynystės politikos veiksmų plano, kuriame numatomi ES ir Moldovos santykių trumpojo ir vidutinio laikotarpio prioritetai bei susijusios politikos kryptys.

               (5)

               Moldova turi didelių finansinių poreikių, atsirandančių dėl labai pablogėjusios finansinės padėties.

               (6)

               Moldovos valdžios institucijos prašė Bendrijų, tarptautinių finansų įstaigų ir kitų dvišalių pagalbos teikėjų lengvatinėmis sąlygomis suteikti finansinę pagalbą. Nors TVF ir Pasaulio bankas teikia finansavimą, vis tiek labai trūksta lėšų šalies mokėjimų balansui sutvarkyti, šalies atsargoms sustiprinti ir politikos tikslams, susijusiems su valdžios institucijų pastangomis įgyvendinti reformas, remti.

               (7)

               Moldova turi teisę lengvatinėmis sąlygomis gauti paskolas ir dotacijas iš Pasaulio banko ir TVF.

               (8)

               Todėl Bendrijos makrofinansinė pagalba Moldovai turėtų būti teikiama dotacijos forma kaip tinkama priemonė padėti Moldovai šioje sudėtingoje situacijoje.

               (9)

               Siekiant užtikrinti veiksmingą Bendrijos finansinių interesų, siejamų su dabartine makrofinansine pagalba, apsaugą, būtina numatyti, kad Moldova vykdytų atitinkamas priemones, susijusias su sukčiavimo, korupcijos bei kitų šią pagalbą įtakojančių pažeidimų prevencija ir kova su jais. Turėtų būti numatyta nuostata, skirta Komisijai vykdyti kontrolę, o Audito Rūmams – auditą.

               (10)

               Bendrijos makrofinansinės pagalbos dotacijos forma suteikimas nepažeidžia biudžeto valdymo institucijos galių.

               (11)

               Bendrijos makrofinansinę pagalbą turėtų administruoti Komisija, konsultuodamasi su Ekonomikos ir finansų komitetu,

         NUSPRENDĖ:
   1 straipsnis
   1.   Bendrija Moldovai suteikia iki 45 000 000 EUR makrofinansinę pagalbą dotacijos forma, siekdama remti Moldovos mokėjimų balansą ir prisidėti prie finansinių suvaržymų įgyvendinant Vyriausybės ekonominę programą mažinimo.
   2.   Šią Bendrijos makrofinansinę pagalbą administruoja Komisija, konsultuodamasi su Ekonomikos ir finansų komitetu bei laikydamasi Tarptautinio valiutos fondo (TVF) ir Moldovos sudarytų susitarimų ar patvirtintų priemonių.
   3.   Bendrijos makrofinansinė pagalba skiriama dvejus metus nuo šio sprendimo įsigaliojimo pirmosios dienos. Tačiau, atsižvelgusi į aplinkybes bei pasikonsultavusi su Ekonomikos ir finansų komitetu, Komisija gali nuspręsti pratęsti jos teikimo laikotarpį ne ilgiau kaip vieneriems metams.
   2 straipsnis
   1.   Komisija įgaliojama, pasikonsultavusi su Ekonomikos ir finansų komitetu, susitarti su Moldovos valdžios institucijomis dėl su šia makrofinansine pagalba susijusių ekonominės politikos ir finansinių sąlygų, kurios turi būti nustatytos susitarimo memorandume ir susitarime dėl dotacijos. Šios sąlygos turi būti suderintos su 1 straipsnio 2 dalyje nurodytais susitarimais ar priemonėmis.
   2.   Bendrijos makrofinansinės pagalbos įgyvendinimo laikotarpiu Komisija stebi, ar Moldovos finansiniai susitarimai, administracinės procedūros ir vidaus bei išorės kontrolės mechanizmai, kurie yra susiję su šia pagalba, yra patikimi.
   3.   Bendradarbiaudama su Ekonomikos ir finansų komitetu bei koordinuodama savo veiksmus su TVF, Komisija reguliariai tikrina, ar Moldovos ekonominė politika atitinka šios pagalbos tikslus ir ar tinkamai įgyvendinamos sutartos ekonominės politikos ir finansinės sąlygos.
   3 straipsnis
   1.   Komisija šią Bendrijos makrofinansinę pagalbą Moldovai teikia trimis dalimis.
   2.   Pirma dalis išmokama atsižvelgus į tai, ar tinkamai įgyvendinama TVF remiama ekonominė programa pagal Skurdo mažinimo ir ekonomikos augimo priemonę ir ES bei Moldovos Europos kaimynystės politikos veiksmų planą.
   3.   Antra ir trečia dalys taip pat išmokamos atsižvelgus į tai, ar tinkamai įgyvendinama TVF remiama ekonominė programa pagal Skurdo mažinimo ir ekonomikos augimo priemonę ir ES bei Moldovos Europos kaimynystės politikos veiksmų planą ir visas kitas priemones, dėl kurių susitarta su Komisija, kaip nustatyta 2 straipsnio 1 dalyje, tačiau ne mažiau kaip trys mėnesiai nuo ankstesnės dalies išmokėjimo.
   4.   Lėšos pervedamos į Moldovos nacionalinį banką. Galutinis lėšų gavėjas yra Moldovos finansų ministerija.
   4 straipsnis
   Bendrijos makrofinansinė pagalba įgyvendinama pagal 2002 m. birželio 25 d. Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3) nuostatas ir jas įgyvendinančias taisykles. Susitarimo memorandume ir susitarime dėl dotacijos su Moldovos valdžios institucijomis visų pirma numatoma, kad Moldova vykdo priemones, susijusias su sukčiavimo, korupcijos bei kitų šią pagalbą įtakojančių pažeidimų prevencija ir kova su jais. Jame taip pat numatoma, kad Komisija, įskaitant Europos kovos su sukčiavimu tarnybą, vykdo kontrolę ir turi teisę atlikti patikrinimus bei inspektavimus vietoje, o Audito Rūmai – auditą, kuris prireikus atliekamas vietoje.
   5 straipsnis
   Iki kiekvienų metų rugpjūčio 31 d. Komisija Europos Parlamentui ir Tarybai pateikia pranešimą, įskaitant šio sprendimo įgyvendinimo praėjusiais metais įvertinimą. Šiame pranešime apibrėžiamos 2 straipsnio 1 dalyje nustatytų politikos sąlygų, Moldovos vykdomos ekonominės bei finansinės veiklos rezultatų ir Komisijos sprendimo išmokėti šios pagalbos dalis, sąsajos.
   6 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Liuksemburge, 2007 m. balandžio 16 d.

            Tarybos vardu

            Pirmininkas

         H. SEEHOFER

      (1)  Nuomonė pateikta 2007 m. vasario 14 d. (dar nepaskelbta Oficialiajame leidinyje).

      (2)  OL L 181, 1998 6 24, p. 3.

      (3)  OL L 248, 2002 9 16, p. 1. Reglamentas su paskutiniais pakeitimais, padarytais Reglamentu (EB, Euratomas) Nr. 1995/2006 (OL L 390, 2006 12 30, p. 1).


title: 2005/697/EB: 2005 m. rugsėjo 12 d. Komisijos sprendimas, iš dalies keičiantis Sprendimą 2000/745/EB, priimantį pasiūlytus įsipareigojimus, susijusius su antidempingo ir antisubsidijų tyrimo procesais dėl, inter alia, Indijos kilmės polietileno tereftalato (PET) importo

text:
11.10.2005

               LT

               Europos Sąjungos oficialusis leidinys

               L 266/62

      KOMISIJOS SPRENDIMAS

   2005 m. rugsėjo 12 d.
   iš dalies keičiantis Sprendimą 2000/745/EB, priimantį pasiūlytus įsipareigojimus, susijusius su antidempingo ir antisubsidijų tyrimo procesais dėl, inter alia, Indijos kilmės polietileno tereftalato (PET) importo
   (2005/697/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau – pagrindinis antidempingo reglamentas), ypač į jo 8 straipsnį,
   atsižvelgdama į 1997 m. spalio 6 d. Tarybos reglamentą (EB) Nr. 2026/97 dėl apsaugos nuo subsidijuoto importo iš Europos bendrijos narėmis nesančių valstybių (2) (toliau – pagrindinis antisubsidijų reglamentas), ypač į jo 13 ir 15 straipsnius,
   pasitarusi su Patariamuoju komitetu,
   kadangi:
   A.   PROCEDŪRA

               (1)

               Tarybos reglamentu (EB) Nr. 2604/2000 (3) Taryba nustatė galutinius antidempingo muitus į Bendriją importuojamam, inter alia, Indijos kilmės polietileno tereftalatui (PET). PET eksportuojančių bendrovių, iš kurių buvo priimtas įsipareigojimas, šio polietileno tereftalato importui tas muitas buvo netaikomas pagal to reglamento 2 straipsnio 1 dalį.

               (2)

               Tarybos reglamentu (EB) Nr. 2603/2000 (4) Taryba įvedė galutinius kompensacinius muitus į Bendriją importuojamai, inter alia, Indijos kilmės polietileno tereftalatui (PET). PET eksportuojančių bendrovių, iš kurių buvo priimtas įsipareigojimas, šio polietileno tereftalato importui tas muitas buvo netaikomas pagal to reglamento 2 straipsnio 1 dalį.

               (3)

               2000 m. lapkričio 29 d. Komisija priėmė Sprendimą 2000/745/EB (5), priimantį to sprendimo 1 straipsnyje minimų eksportuotojų dėl pirmiau minėtų dviejų tyrimo procesų pasiūlytus įsipareigojimus.

               (4)

               2005 sausio 12 d. Komisija Reglamentu (EB) Nr. 33/2005 (6) paskelbė apie „naujo eksportuotojo patikrinimo“ inicijavimą pagal pagrindinio antidempingo reglamento 11 straipsnio 4 dalį.

               (5)

               Tuo pat metu ir dėl tų pačių priežasčių Komisija inicijavo pagreitintą Reglamento (EB) Nr. 2603/2000 (7) persvarstymą pagal pagrindinio antisubsidijų reglamento 20 straipsnį.

               (6)

               Tyrimų metu nustatyti galutiniai faktai ir išvados yra išdėstyti Tarybos reglamente (EB) Nr. 1646/2005 (8) iš dalies keičiančiame Reglamentą (EB) Nr. 2604/2000 ir Tarybos reglamente (EB) Nr. 1645/2005 (9), iš dalies keičiančiame Reglamentą (EB) Nr. 2603/2000.

         B.   ĮSIPAREIGOJIMAS

               (7)

               Atskleidus informaciją, South Asian Petrochem Limited (toliau – bendrovė) buvo informuota apie faktus ir aplinkybes, kurių pagrindu buvo ketinama įvesti jos importui į Bendriją taikomą iš dalies pakeistą galutinį antidempingo muitą ir kompensacinį muitą, o pagal pagrindinio antidempingo reglamento 8 straipsnio 1 dalį ir pagrindinio antisubsidijų reglamento 13 straipsnio 1 dalį bendrovė pasiūlė įsipareigojimą dėl kainos. Pagal tą įsipareigojimą eksportuojantis gamintojas pasiūlė parduoti tiriamą prekę nustatytomis arba didesnėmis už nustatytąsias kainomis, pašalinančiomis žalingą dempingo ir subsidijavimo poveikį.

               (8)

               Bendrovė taip pat reguliariai teiks Komisijai išsamią informaciją apie jo eksportą į Bendriją, kad Komisija galėtų veiksmingai stebėti, kaip yra laikomasi įsipareigojimo. Be to, šios bendrovės pardavimų struktūros pobūdis leidžia Komisijai susidaryti nuomonę, kad pavojus, jog bus bandoma nesilaikyti prisiimto įsipareigojimo, yra ribotas.

               (9)

               Atsižvelgiant į tai, kas išdėstyta pirmiau, South Asian Petrochem Limited pasiūlytas įsipareigojimas yra priimtinas.

               (10)

               Siekiant įgalinti Komisiją veiksmingai stebėti, ar bendrovė vykdo prisiimtą įsipareigojimą, kai pateikiant atitinkamai muitinei prašymą dėl išleidimo į laisvą apyvartą pagal įsipareigojimą, atleidimas nuo muito priklausys nuo to, ar pateikiamoje sąskaitoje faktūroje nurodyti bent informaciniai punktai, išvardyti Tarybos reglamento (EB) Nr. 2640/2000 priede. Tokia informacija taip pat būtina, kad muitinės galėtų pakankamai tiksliai nustatyti, ar siunta atitinka prekybos dokumentus. Jei tokia sąskaita faktūra nepateikiama arba jos įrašai neatitinka muitinei deklaruotos prekės, mokamas atitinkamo dydžio antidempingo muitas ir kompensacinis muitas.

               (11)

               Nesilaikant įsipareigojimo arba atsisakius jo laikytis, arba jei yra priežasčių manyti, kad buvo nesilaikoma įsipareigojimo, pagal pagrindinio antidempingo reglamento 8 straipsnio 9 ir 10 dalis ir, kur taikoma, pagal pagrindinio antisubsidijų reglamento 13 straipsnio 9 ir 10 dalis gali būti įvestas laikinas ar galutinis muitas,

         NUSPRENDĖ:
   1 straipsnis
   Sprendimo 2000/745/EB 1 straipsnio lentelė iš dalies keičiama įterpiant šią informaciją:

                  Šalis

                  Gamintojas

                  TARIC papildomas kodas

                  „Indija

                     South Asian Petrochem Limited

                  A 585“

   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje, 2005 m. rugsėjo 12 d.

            Komisijos vardu

         Peter MANDELSON

            Komisijos narys

      (1)  OL L 56, 1996 3 6, p. 1. Reglamentas su paskutiniais pakeitimais, padarytais Reglamentu (EB) Nr. 461/2004 (OL L 77, 2004 3 13, p. 12).

      (2)  OL L 288, 1997 10 21, p. 1. Reglamentas su paskutiniais pakeitimais, padarytais Reglamentu (EB) Nr. 461/2004.

      (3)  OL L 301, 2000 11 30, p. 21. Reglamentas su paskutiniais pakeitimais, padarytais Reglamentu (EB) Nr. 83/2005 (OL L 19, 2005 1 21, p. 1).

      (4)  OL L 301, 2000 11 30, p. 1. Reglamentas su paskutiniais pakeitimais, padarytais Reglamentu (EB) Nr. 822/2004 (OL L 127, 2004 4 29, p. 3).

      (5)  OL L 301, 2000 11 30, p. 88. Sprendimas su paskutiniais pakeitimais, padarytais Sprendimu 2002/232/EB (OL L 78, 2002 3 21, p. 12).

      (6)  OL L 8, 2005 1 12, p. 9.

      (7)  OL C 8, 2005 1 12, p. 2.

      (8)  Žr. šio Oficialiojo leidinio p. 10.

      (9)  Žr. šio Oficialiojo leidinio p. 1.


title: 2008/29/EB: 2007 m. gruodžio 18 d. Europos Parlamento ir Tarybos sprendimas, iš dalies keičiantis 2006 m. gegužės 17 d. Tarpinstitucinį susitarimą dėl biudžetinės drausmės ir patikimo finansų valdymo daugiametės finansinės programos atžvilgiu

text:
10.1.2008

               LT

               Europos Sąjungos oficialusis leidinys

               L 6/7

      EUROPOS PARLAMENTO IR TARYBOS SPRENDIMAS

   2007 m. gruodžio 18 d.
   iš dalies keičiantis 2006 m. gegužės 17 d. Tarpinstitucinį susitarimą dėl biudžetinės drausmės ir patikimo finansų valdymo daugiametės finansinės programos atžvilgiu
   (2008/29/EB)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo (1), ypač į jo 21 punktą, 22 punkto pirmą ir antrą pastraipas ir 23 punktą,
   atsižvelgdami į Komisijos pasiūlymą,
   kadangi:

               (1)

               2007 m. lapkričio 23 d. taikinimo posėdyje abi biudžeto valdymo institucijos sutiko suteikti dalį Europos visuotinės palydovinės navigacijos sistemos GNSS programoms (EGNOS–GALILEO) reikiamų lėšų, peržiūrėdamos 2007–2013 m. daugiametę finansinę programą pagal Tarpinstitucinio susitarimo 21, 22 ir 23 punktus, kad galėtų padidinti 2008–2013 m. 1a išlaidų subkategorijos įsipareigojimų asignavimų viršutines ribas 1 600 mln. EUR suma galiojusiomis kainomis. Šį padidinimą kompensuos 2007 m. 2 išlaidų kategorijos įsipareigojimų asignavimų viršutinės ribos sumažinimas tokia pačia suma.

               (2)

               Siekiant išlaikyti atitinkamą įsipareigojimų ir mokėjimų santykį, bus patikslintos metinės mokėjimų asignavimų viršutinės ribos. Patikslinimas bus neutralus.

               (3)

               Todėl atitinkamai turėtų būti iš dalies pakeistas Tarpinstitucinio susitarimo dėl biudžetinės drausmės ir patikimo finansų valdymo I priedas (2),

         NUSPRENDĖ:
   Vienintelis straipsnis
   Tarpinstitucinio susitarimo dėl biudžetinės drausmės ir patikimo finansų valdymo I priedas pakeičiamas šio sprendimo priedu.

      Priimta Briuselyje, 2007 m. gruodžio 18 d.

            Europos Parlamento vardu

            Pirmininkas

         H.-G. PÖTTERING

            Tarybos vardu

            Pirmininkas

         M. LOBO ANTUNES

      (1)  OL C 139, 2006 6 14, p. 1.

      (2)  Šiuo tikslu šiame susitarime nurodyti skaičiai perskaičiuojami 2004 m. kainomis.

      PRIEDAS
      2007–2013 m. FINANSINĖ PROGRAMA (peržiūrėta)

                  (mln. EUR 2004 m. kainomis)

                  ĮSIPAREIGOJIMŲ ASIGNAVIMAI

                  2007

                  2008

                  2009

                  2010

                  2011

                  2012

                  2013

                  Iš viso 2007–2013

                              1.

                              Tvarusis augimas

                  51 267

                  52 913

                  54 071

                  54 860

                  55 379

                  56 845

                  58 256

                  383 591

                              1a

                              Konkurencingumas augimui ir užimtumui skatinti

                  8 404

                  9 595

                  10 209

                  11 000

                  11 306

                  12 122

                  12 914

                  75 550

                              1b

                              Sanglauda augimui ir užimtumui skatinti

                  42 863

                  43 318

                  43 862

                  43 860

                  44 073

                  44 723

                  45 342

                  308 041

                              2.

                              Gamtos išteklių apsauga ir valdymas

                  53 478

                  54 322

                  53 666

                  53 035

                  52 400

                  51 775

                  51 161

                  369 837

                  iš jų: su rinka susijusios išlaidos ir tiesioginės išmokos

                  43 120

                  42 697

                  42 279

                  41 864

                  41 453

                  41 047

                  40 645

                  293 105

                              3.

                              Pilietybė, laisvė, saugumas ir teisingumas

                  1 199

                  1 258

                  1 380

                  1 503

                  1 645

                  1 797

                  1 988

                  10 770

                              3a

                              Laisvė, saugumas ir teisingumas

                  600

                  690

                  790

                  910

                  1 050

                  1 200

                  1 390

                  6 630

                              3b

                              Pilietybė

                  599

                  568

                  590

                  593

                  595

                  597

                  598

                  4 140

                              4.

                              ES kaip pasaulinė partnerė

                  6 199

                  6 469

                  6 739

                  7 009

                  7 339

                  7 679

                  8 029

                  49 463

                              5.

                              Administravimas (1)

                  6 633

                  6 818

                  6 973

                  7 111

                  7 255

                  7 400

                  7 610

                  49 800

                              6.

                              Kompensacijos

                  419

                  191

                  190

                  800

                  ĮSIPAREIGOJIMŲ ASIGNAVIMAI, IŠ VISO

                  119 195

                  121 971

                  123 019

                  123 518

                  124 018

                  125 496

                  127 044

                  864 261

                  išreikšti BNP procentine dalimi

                  1,10 %

                  1,08 %

                  1,07 %

                  1,04 %

                  1,03 %

                  1,02 %

                  1,01 %

                  1,048 %

                  MOKĖJIMŲ ASIGNAVIMAI, IŠ VISO

                  115 142

                  119 805

                  112 182

                  118 549

                  116 178

                  119 659

                  119 161

                  820 676

                  išreikšti BNP procentine dalimi

                  1,06 %

                  1,06 %

                  0,97 %

                  1,00 %

                  0,97 %

                  0,97 %

                  0,95 %

                  1,00 %

                  Galima marža

                  0,18 %

                  0,18 %

                  0,27 %

                  0,24 %

                  0,27 %

                  0,27 %

                  0,29 %

                  0,24 %

                  Nuosavų išteklių viršutinė riba, išreikšta BNP procentine dalimi

                  1,24 %

                  1,24 %

                  1,24 %

                  1,24 %

                  1,24 %

                  1,24 %

                  1,24 %

                  1,24 %

         (1)  Su pensijomis susijusios išlaidos, į kurias atsižvelgta nustatant šios išlaidų kategorijos viršutinę ribą, 2007–2013 m. laikotarpiu apskaičiuojamos be darbuotojų įnašų į atitinkamą pensijų sistemą, neviršijant 500 mln. EUR 2004 m. kainomis.


title: 2017 m. gegužės 17 d. Europos Parlamento ir Tarybos sprendimas (ES) 2017/864 dėl Europos kultūros paveldo metų (2018 m.)

text:
20.5.2017

               LT

               Europos Sąjungos oficialusis leidinys

               L 131/1

         EUROPOS PARLAMENTO IR TARYBOS SPRENDIMAS (ES) 2017/864
   2017 m. gegužės 17 d.
   dėl Europos kultūros paveldo metų (2018 m.)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 167 straipsnį,
   atsižvelgdami į Europos Komisijos pasiūlymą,
   teisėkūros procedūra priimamo akto projektą perdavus nacionaliniams parlamentams,
   atsižvelgdami į Regionų komiteto nuomonę (1),
   laikydamiesi įprastos teisėkūros procedūros (2),
   kadangi:

               (1)

               Europos kultūros paveldo įkūnyti idealai, principai ir vertybės yra bendras Europos atminimo, supratimo, tapatybės, dialogo, sanglaudos ir kūrybiškumo šaltinis. Kultūros paveldas Europos Sąjungai yra svarbus, o Europos Sąjungos sutarties (toliau – ES sutartis) preambulėje teigiama, kad ją pasirašiusios šalys sėmėsi įkvėpimo iš Europos kultūrinio, religinio ir humanistinio paveldo;

               (2)

               ES sutarties 3 straipsnio 3 dalyje nustatyta, kad Sąjunga turi gerbti savo turtingą kultūros ir kalbų įvairovę bei užtikrinti, kad Europos kultūros paveldas būtų saugomas ir turtinamas;

               (3)

               Sutarties dėl Europos Sąjungos veikimo (toliau – SESV) 167 straipsnyje nustatytas Sąjungos uždavinys prisidėti prie valstybių narių kultūrų klestėjimo, gerbiant jų nacionalinę ir regioninę įvairovę ir kartu iškeliant bendrą kultūros paveldą. Sąjungos veiksmais turi būti siekiama paskatinti valstybių narių bendradarbiavimą ir prireikus paremti ir papildyti jų veiklą, inter alia, didinant žinias ir skleidžiant informaciją apie Europos tautų kultūrą ir istoriją, taip pat konservuojant ir saugant europinės reikšmės kultūros paveldą;

               (4)

               kaip Komisija pabrėžė savo 2014 m. liepos 22 d. komunikate „Integruotas požiūris į Europos kultūros paveldą“, kultūros paveldas turi būti laikomas bendru turtu ir bendromis gėrybėmis, kurios turi būti išsaugotos ateities kartoms. Todėl kultūros paveldu turi rūpintis visi suinteresuotieji subjektai;

               (5)

               kultūros paveldas yra Europos visuomenės vertybė kultūrine, aplinkosaugos, socialine ir ekonomine prasme. Taigi, tvarus kultūros paveldo valdymas yra strateginis XXI a. uždavinys, kaip pabrėžta 2014 m. gegužės 21 d. Tarybos išvadose (3). Kultūros paveldo indėlis atsižvelgiant į vertės kūrimą, gebėjimų ugdymą, darbo vietų kūrimą ir gyvenimo kokybę vertinamas nepakankamai;

               (6)

               kultūros paveldas yra svarbi Europos kultūros darbotvarkės (4) dalis ir prisideda prie jos tikslų, kurie yra kultūrų įvairovės ir kultūrų dialogo propagavimas, kultūros kaip kūrybiškumo katalizatoriaus propagavimas ir kultūros kaip vieno iš esminių Sąjungos tarptautinių santykių elementų propagavimas. Tai taip pat vienas iš keturių Europos bendradarbiavimo kultūros srityje 2015–2018 m. prioritetų, kaip nustatyta dabartiniame Darbo plane kultūros srityje, kurį Taryba ir valstybių narių Vyriausybių atstovai priėmė 2014 m. lapkričio 25 d. vykusiame Tarybos susitikime (5);

               (7)

               Taryba savo 2014 m. gegužės 21 d. išvadose nustatė, kad kultūros paveldą sudaro visų formų ir rūšių – materialieji, nematerialieji ir skaitmeniniai (sukurti kaip skaitmeniniai ir suskaitmeninti) iš praeities paveldėti ištekliai, įskaitant paminklus, vietoves, kraštovaizdžius, gebėjimus, praktiką, žinias ir žmonių kūrybiškumo išraiškas, taip pat tokių viešųjų ir privačių įstaigų kaip muziejai, bibliotekos ir archyvai saugomus ir tvarkomus rinkinius. Kultūros paveldas taip pat apima kino paveldą;

               (8)

               kultūros paveldą per šimtmečius sutvirtino įvairių Europos civilizacijų kultūrų raiškos sąveika. Europos kultūros paveldo metai padės skatinti ir gerinti supratimą, kaip svarbu saugoti ir viešinti kultūrų raiškos įvairovę. Vienas iš būdų siekti tokio supratimo – tai pasitelkti švietimo ir informuotumo didinimo programas, laikantis 2005 m. spalio 20 d. UNESCO konvencijoje dėl kultūrų raiškos įvairovės apsaugos ir skatinimo, prie kurios yra prisijungusi ir Sąjunga bei valstybės narės, nustatytų įsipareigojimų;

               (9)

               pagal Jungtinių Tautų neįgaliųjų teisių konvencijos, prie kurios yra prisijungusi Sąjunga ir dauguma valstybių narių, 30 straipsnį, Konvencijos šalys pripažįsta neįgaliųjų teisę lygiai su kitais asmenimis dalyvauti kultūriniame gyvenime ir turi imtis visų atitinkamų priemonių, kad užtikrintų, jog neįgalieji turėtų galimybę, inter alia, dalyvauti kultūros renginiuose ar naudotis kultūros įstaigų, pavyzdžiui, teatrų, muziejų, kino, bibliotekų ir turizmo biurų, paslaugomis ir aplankyti kuo daugiau paminklų ir nacionalinių kultūros vertybių;

               (10)

               geriausiai visiems gyventojams pritaikyto miesto apdovanojimo iniciatyva parodė, kad įmanoma užtikrinti neįgaliųjų, pagyvenusių žmonių, riboto judumo ir kitokių laikinų sutrikimų turinčių žmonių prieigą prie miestų kultūros paveldo, gerbiant jo prigimtį ir vertybes, ir kad tai yra gera praktika;

               (11)

               Europos visuomenėje didėjant kultūrų įvairovei, kultūros paveldas atlieka svarbų vaidmenį didinant bendruomenės sanglaudą. Vietovėms, kurioms suteiktas Europos paveldo ženklas, būdingas stiprus europinis matmuo, kadangi jos buvo atrinktos dėl savo vaidmens Europos istorijoje. Drauge su Europos kultūros sostinėmis, tos vietovės stiprina priklausymo bendrai Europos erdvei jausmą. Todėl reikėtų siekti, kad šios iniciatyvos papildytų Europos kultūros paveldo metus. Nauji dalyvaujamieji ir tarpkultūriniai paveldo politikos ir švietimo iniciatyvų metodai, prisidedantys prie vienodos pagalbos visų formų kultūros paveldui, turi potencialo padidinti pasitikėjimą, abipusį pripažinimą ir socialinę sanglaudą; tai taip pat parodė tarptautinis bendradarbiavimas Europos Taryboje;

               (12)

               kultūros paveldo vaidmuo pripažintas ir JT Darnaus vystymosi darbotvarkėje iki 2030 m. (toliau – Darbotvarkė iki 2030 m.), kurioje globalus pilietiškumas, kultūrų įvairovė ir kultūrų dialogas yra laikomi esminiais darnaus vystymosi principais. Darbotvarkėje iki 2030 m. taip pat nurodyta, kad visos kultūros ir civilizacijos ne tik gali prisidėti prie darnaus vystymosi, bet ir yra esminiai jo skatinimo veiksniai. Kultūros aspektai įtraukti į kelis Darnaus vystymosi darbotvarkės iki 2030 m. tikslus, visų pirma į 11 tikslą (miestai ir paveldas), taip pat į 4 tikslą (švietimas) ir, kiek tai susiję su turizmu, į 8 tikslą (tvarus augimas) bei 12 tikslą (vartojimo modeliai);

               (13)

               vis didesnis pripažinimas tarptautiniu lygmeniu, kad platesnės ir daugiadisciplinės kultūros paveldo koncepcijos dėmesio centre turėtų atsidurti žmonės ir jų vertybės, išryškina reikmę didinti prieigą prie kultūros paveldo, inter alia, atsižvelgiant į jos teigiamą poveikį gyvenimo kokybei. Tokia platesnė prieiga gali būti pasiekta užmezgant ryšius su skirtingomis auditorijomis ir didinant prieigą prie vietovių, pastatų, produktų ir paslaugų, atsižvelgiant į demografinių pokyčių lemiamas specialias reikmes ir pasekmes;

               (14)

               kultūros paveldo priežiūros, restauravimo, konservavimo, pakartotinio naudojimo, prieigos ir viešinimo bei susijusių paslaugų politika yra iš esmės šalies, regiono ar vietos institucijų atsakomybė. Nepaisant to, kultūros paveldas turi akivaizdų europinį matmenį, kuris yra įtrauktas ne tik į kultūros politiką, bet ir į kitas Sąjungos politikos sritis, tokias kaip švietimas, žemės ūkis ir kaimo plėtra, regionų vystymasis, socialinė sanglauda, jūrų reikalai, aplinka, turizmas, skaitmeninė darbotvarkė, moksliniai tyrimai bei inovacijos ir komunikacija;

               (15)

               2018 m. yra svarbūs Europai ir jos kultūros paveldui simboliniu ir istoriniu požiūriu, visų pirma dėl to, kad tais metais bus minima keletas svarbių įvykių, tokių kaip 100-osios Pirmojo pasaulinio karo pabaigos ir kelių valstybių narių nepriklausomybės metinės, taip pat 400-osios Trisdešimties metų karo pradžios metinės. Todėl Europos kultūros paveldo metai gali suteikti galimybių per platesnį bendrą praeities supratimą geriau pažinti dabartį;

               (16)

               siekiant, kad Europos visuomenėse ir ekonomikoje būtų visapusiškai įgyvendintas kultūros paveldo potencialas, kultūros paveldo saugojimui, turtinimui ir tvarkymui reikia veiksmingo dalyvaujamojo valdymo (t. y. keliais lygmenimis bei dalyvaujant keliems suinteresuotiesiems subjektams) ir tvirtesnio įvairius sektorius apimančio bendradarbiavimo, kaip nurodyta Tarybos 2014 m. lapkričio 25 d. išvadose (6). Tokiame valdyme ir bendradarbiavime dalyvauja visi suinteresuotieji subjektai, įskaitant viešąsias institucijas, kultūros paveldo sektorių, privačius subjektus ir pilietinės visuomenės organizacijas, pavyzdžiui, NVO ir savanoriškos veiklos sektorių organizacijas;

               (17)

               be to, savo 2014 m. lapkričio 25 d. išvadose Taryba paprašė Komisijos apsvarstyti galimybę pateikti pasiūlymą dėl iniciatyvos „Europos kultūros paveldo metai“;

               (18)

               Europos Parlamentas savo 2015 m. rugsėjo 8 d. rezoliucijoje rekomendavo paskelbti Europos paveldo metus, pageidautina 2018 m.;

               (19)

               2015 m. balandžio 16 d. nuomonėje (7) Regionų komitetas pritarė Tarybos raginimui apsvarstyti galimybę pateikti pasiūlymą dėl Europos kultūros paveldo metų, pabrėždamas jo indėlį siekiant bendrų tikslų įgyvendinimo visoje Europoje;

               (20)

               Europos kultūros paveldo metų paskelbimas – veiksmingas būdas padidinti visuomenės informuotumą, skleisti gerąją patirtį, skatinti politines diskusijas, mokslinius tyrimus, inovacijas ir gerinti kokybiškų įrodymų ir kiekybinių duomenų, įskaitant statistinius, apie kultūros paveldo socialinį ir ekonominį poveikį rinkimą ir analizę. Sukūrus aplinką, kurioje tų tikslų būtų tuo pačiu metu siekiama Sąjungos, nacionaliniu, regioniniu ir vietos lygmenimis, galima pasiekti didesnės sąveikos ir geriau panaudoti išteklius. Tuo požiūriu Komisija turėtų laiku teikti informaciją ir glaudžiai bendradarbiauti su Europos Parlamentu, Taryba ir valstybėmis narėmis, Regionų komitetu ir kultūros paveldo srityje Sąjungos lygmeniu veikiančiomis įstaigomis ir asociacijomis. Siekiant užtikrinti, kad per Europos kultūros paveldo metus vykdoma veikla turėtų europinį matmenį, valstybės narės taip pat raginamos bendradarbiauti tarpusavyje;

               (21)

               kultūros paveldas taip pat yra kelių išorės santykių programų, skirtų daugiausia (bet ne tik) Artimųjų Rytų šalims, intervencijų sritis. Kultūros paveldo vertės viešinimas, be kita ko, yra atsakas į tyčinį kultūros paveldo naikinimą konflikto zonose, kaip pabrėžta 2016 m. birželio 8 d. Sąjungos vyriausiojo įgaliotinio užsienio reikalams ir saugumo politikai ir Komisijos bendrame komunikate „ES tarptautinių kultūrinių ryšių strategijos kūrimas“. Svarbu užtikrinti Europos kultūros paveldo metų veiklos ir visų išorės santykių iniciatyvų, vykdomų pagal atitinkamas programas, tarpusavio papildomumą. Veiksmai, kuriais siekiama apsaugoti ir puoselėti kultūros paveldą pagal atitinkamas išorės santykių priemones, turėtų, inter alia, atspindėti abipusį interesą dalytis patirtimi ir vertybėmis su trečiosiomis šalimis. Europos kultūros paveldo metai turėtų skatinti abipuses žinias apie atitinkamas kultūras, pagarbą joms ir jų supratimą;

               (22)

               Europos kultūros paveldo metų veikloje turėtų aktyviai dalyvauti šalys kandidatės ir potencialios šalys kandidatės. Kai tinkama, galėtų būti kviečiamos dalyvauti šalys, patenkančios į Europos kaimynystės politikos sritį, ir kitos šalys partnerės. Tokio įtraukimo būtų galima siekti pagal atitinkamas bendradarbiavimo ir dialogo sistemas, visų pirma Sąjungos ir tų šalių pilietinės visuomenės dialogo kontekste;

               (23)

               Europos kultūros paveldo apsauga, konservavimas ir turtinimas yra įtraukti į dabartinių Sąjungos programų tikslus. Todėl Europos kultūros paveldo metų veiklą galima įgyvendinti pagal tas programas bei jų nuostatas ir nustatant finansavimo prioritetus kasmet ar kas kelerius metus. Kultūros, švietimo, žemės ūkio ir kaimo plėtros, regionų vystymosi, socialinės sanglaudos, jūrų reikalų, aplinkos, turizmo, bendrosios skaitmeninės rinkos strategijos, mokslinių tyrimų ir inovacijų, komunikacijos sričių programos ir politika tiek tiesiogiai, tiek netiesiogiai prisideda prie Europos kultūros paveldo apsaugos, turtinimo, novatoriško pakartotinio naudojimo ir viešinimo, taigi gali prisidėti prie Europos kultūros paveldo metų pagal atitinkamas teisines sistemas. Siekiant paremti Europos kultūros paveldo metų tikslus, galima apsvarstyti nacionalinių įnašų, kurie papildytų bendrą finansavimą Sąjungos lygmeniu, galimybę, be kita ko, pasitelkiant lanksčius finansavimo mechanizmus, tokius kaip viešojo ir privačiojo sektoriaus partnerystės ar sutelktinis finansavimas;

               (24)

               Sąjungos finansiniai interesai turėtų būti apsaugoti proporcingomis priemonėmis viso išlaidų ciklo metu, įskaitant pažeidimų prevenciją, nustatymą ir tyrimą, prarastų, nepagrįstai išmokėtų ar neteisingai panaudotų lėšų susigrąžinimą ir prireikus administracines ir finansines sankcijas;

               (25)

               šiame sprendime nustatomas viso Europos kultūros paveldo metų laikotarpio finansinis paketas, kuris Europos Parlamentui ir Tarybai yra svarbiausias orientacinis dydis metinės biudžeto sudarymo procedūros metu, kaip apibrėžta 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo (8) 17 punkte;

               (26)

               kadangi šio sprendimo tikslų, t. y. skatinti dalytis Europos kultūros paveldu ir jį vertinti, didinti informuotumą apie bendrą istoriją ir vertybes ir užtikrinti, kad būtų sustiprintas priklausymo bendrai Europos erdvei jausmas, valstybės narės negali deramai pasiekti atsižvelgiant į reikmę dalytis informacija tarptautiniu mastu ir skleisti gerąją patirtį visoje Sąjungoje, o tų tikslų būtų geriau siekti Sąjungos lygmeniu, laikydamasi ES sutarties 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šiuo sprendimu neviršijama to, kas būtina tiems tikslams pasiekti,

         PRIĖMĖ ŠĮ SPRENDIMĄ:
   1 straipsnis
   Dalykas
   1.   2018 m. skelbiami Europos kultūros paveldo metais (toliau – Europos metai).
   2.   Europos metų tikslas – skatinti dalytis Europos kultūros paveldu kaip bendru turtu ir jį vertinti, didinti informuotumą apie bendrą istoriją ir vertybes bei užtikrinti, kad būtų sustiprintas priklausymo bendrai Europos erdvei jausmas.
   2 straipsnis
   Tikslai
   1.   Bendrieji Europos metų tikslai – skatinti ir remti Sąjungos, valstybių narių ir regioninių bei vietos institucijų pastangas, bendradarbiaujant su kultūros paveldo sektoriumi ir platesne pilietine visuomene, saugoti, ginti, pakartotinai naudoti, turtinti, branginti ir viešinti Europos kultūros paveldą. Visų pirma Europos kultūros paveldo metais:

               a)

               prisidedama prie Europos kultūros paveldo, kaip esminio kultūros įvairovės ir kultūrų dialogo elemento, vaidmens viešinimo. Visapusiškai atsižvelgiant į valstybių narių kompetenciją, jais užtikrinami geriausi Europos kultūros paveldo konservavimo ir saugojimo būdai ir tai, kad juo galėtų naudotis platesnė ir įvairesnė auditorija, apimant auditorijos formavimo priemones ir švietimą apie paveldą, taip skatinant socialinę įtrauktį ir integraciją;

               b)

               didinamas Europos kultūros paveldo indėlis į visuomenę ir ekonomiką per jo tiesioginį ir netiesioginį ekonominį potencialą, kuris apima pajėgumus stiprinti kultūros ir kūrybos sektorius, įskaitant mažąsias ir vidutines įmones, ir įkvepiami kūrėjai bei novatoriai, skatinamas tvarus vystymasis ir turizmas, didinama socialinė sanglauda ir užtikrinamas ilgalaikis vietos lygmens užimtumas;

               c)

               atsižvelgiant į šalių parterių interesus ir reikmes ir į Europos patirtį kultūros paveldo srityje, remiamas kultūros paveldas kaip svarbus Sąjungos ir trečiųjų valstybių santykių elementas.

         2.   Konkretūs Europos metų tikslai:

               a)

               skatinti į žmones orientuotus, įtraukius, pažangius, geriau integruotus, tvarius ir tarpsektorinius kultūros paveldo srities metodus;

               b)

               remti novatoriškus kultūros paveldo dalyvaujamojo valdymo ir tvarkymo modelius, įtraukiant visus suinteresuotuosius subjektus, įskaitant viešąsias institucijas, kultūros paveldo sektorių, privačius subjektus ir pilietinės visuomenės organizacijas;

               c)

               skatinti diskusijas, mokslinių tyrimų veiklą ir dalijimąsi gerąja patirtimi apie kultūros paveldo konservavimo, saugojimo, novatoriško pakartotinio naudojimo ir turtinimo kokybę, taip pat apie šiuolaikiškas intervencijas istorinėje aplinkoje;

               d)

               remti sprendimus, kuriais būtų užtikrinama, kad kultūros paveldas būtų prieinamas visiems, be kita ko, skaitmeninėmis priemonėmis, pašalinant socialines, kultūrines ir fizines kliūtis, atsižvelgiant į specialiųjų poreikių turinčius asmenis;

               e)

               moksliniais tyrimais ir inovacijomis pabrėžti ir skatinti konstruktyvų kultūros paveldo indėlį į visuomenę ir ekonomiką, be kita ko, sustiprinant Sąjungos lygmens įrodymų bazę tokiam indėliui;

               f)

               skatinti kultūros paveldo ir aplinkos politikos sąveiką kultūros paveldo aspektą integruojant į aplinkos, architektūros ir planavimo politiką ir skatinant energijos vartojimo efektyvumą;

               g)

               remti regionų ir vietos vystymosi strategijas, kuriomis būtų skatinamas kultūros paveldo potencialas, be kita ko, skatinant tvarų turizmą;

               h)

               remti specialių gebėjimų ugdymą ir gerinti žinių valdymą ir perdavimą kultūros paveldo sektoriuje, atsižvelgiant į perėjimo prie skaitmeninių technologijų pasekmes;

               i)

               remti kultūros paveldą kaip šiuolaikiškos kūrybos ir inovacijų šaltinį ir atkreipti dėmesį į kultūros paveldo sektoriaus ir kitų kultūros ir kūrybos sektorių tarpusavio sąsajų ir stipresnių ryšių potencialą;

               j)

               švietimo ir mokymosi visą gyvenimą priemonėmis didinti informuotumą apie Europos kultūros paveldo svarbą, itin daug dėmesio skiriant vaikams, jaunimui ir pagyvenusiems žmonėms, vietos bendruomenėms ir sunkiai pasiekiamoms visuomenės grupėms;

               k)

               atkreipti dėmesį į bendradarbiavimo kultūros paveldo srityje galimybes siekiant sustiprinti ryšius Sąjungos viduje ir su Sąjungai nepriklausančiomis šalimis ir skatinti kultūrų dialogą, susitaikymą po konfliktų ir konfliktų prevenciją;

               l)

               skatinti kultūros paveldo mokslinius tyrimus ir inovacijas; sudaryti palankesnes sąlygas suinteresuotiesiems subjektams, visų pirma viešosioms institucijoms ir privačiajam sektoriui, gauti mokslinių tyrimų rezultatus, juos naudoti ir skleisti platesnei auditorijai;

               m)

               skatinti Sąjungos ir valstybių narių sąveiką, be kita ko, stiprinant kovos su neteisėta prekyba kultūros artefaktais iniciatyvas, ir

               n)

               2018 metais atkreipti dėmesį į svarbius įvykius, turinčius simbolinės vertės Europos istorijai ir kultūros paveldui.

         3 straipsnis
   Priemonių turinys
   1.   Priemonės, kurių reikia imtis siekiant 2 straipsnyje išdėstytų tikslų, apima toliau nurodytą Sąjungos, nacionalinio, regiono ar vietos lygmens veiklą, susijusią su Europos metų tikslais:

               a)

               iniciatyvos ir renginiai, kuriais skatinamos diskusijos ir didinamas informuotumas apie kultūros paveldo svarbą ir vertę, taip pat piliečių ir suinteresuotųjų subjektų dalyvavimas;

               b)

               informavimas, parodos, švietimo ir informuotumo didinimo kampanijos, per kurias, remiantis turtingo Europos kultūros paveldo faktais, propaguojamos tokios vertybės, kaip įvairovė ir kultūrų dialogas, skatinamas plačiosios visuomenės indėlis į kultūros paveldo apsaugą ir tvarkymą ir apskritai padedama siekti Europos metų tikslų;

               c)

               nacionalinių, regioninių ir vietos institucijų ir kitų organizacijų dalijimasis gerąja patirtimi ir informacijos apie kultūros paveldą sklaida, be kita ko, naudojant Europos skaitmeninę biblioteką EUROPEANA;

               d)

               studijų, mokslinių tyrimų ir inovacijų veikla ir jų rezultatų sklaida Europos arba nacionaliniu mastu ir

               e)

               su Europos metais susijusių projektų ir tinklų propagavimas, be kita ko, žiniasklaidoje ir socialiniuose tinkluose.

         2.   Komisija ir valstybės narės, atitinkamai Sąjungos ir nacionaliniu lygmenimis, gali nustatyti kitą veiklą nei nurodyta 1 dalyje, su sąlyga, kad ji padės siekti 2 straipsnyje nurodytų Europos metų tikslų.
   3.   Sąjungos institucijos ir įstaigos, taip pat valstybės narės, atitinkamai Sąjungos ir nacionaliniu lygmenimis, gali naudoti nuorodą į Europos metus ir jų logotipą, propaguodamos 1 ir 2 dalyse nurodytą veiklą.
   4 straipsnis
   Koordinavimas valstybių narių lygmeniu
   Už dalyvavimo Europos metų veikloje organizavimą nacionaliniu lygmeniu yra atsakingos valstybės narės. Tuo tikslu valstybės narės paskiria nacionalinius koordinatorius. Nacionaliniai koordinatoriai užtikrina atitinkamos veiklos koordinavimą nacionaliniu lygmeniu.
   5 straipsnis
   Koordinavimas Sąjungos lygmeniu
   1.   Siekdama koordinuoti Europos metų veiklą, Komisija reguliariai šaukia nacionalinių koordinatorių posėdžius. Tie posėdžiai taip pat suteikia galimybę keistis informacija apie Europos metų veiklos įgyvendinimą nacionaliniu ir Sąjungos lygmenimis; Europos Parlamento atstovai gali tuose posėdžiuose dalyvauti stebėtojų teisėmis.
   2.   Sąjungos lygmeniu vykdomas visa apimančio pobūdžio Europos metų koordinavimas, siekiant užtikrinti įvairių Sąjungos programų ir iniciatyvų, pagal kurias finansuojami kultūros paveldo srities projektai, sąveiką.
   3.   Komisija reguliariai šaukia suinteresuotųjų subjektų ir organizacijų arba kultūros paveldo srityje veikiančių įstaigų, įskaitant veikiančius tarpvalstybinius kultūros tinklus ir atitinkamas NVO bei jaunimo organizacijas, atstovų posėdžius, kad jie padėtų jai Sąjungos lygmeniu įgyvendinti Europos metų veiklą.
   6 straipsnis
   Tarptautinis bendradarbiavimas
   Įgyvendindama Europos metų tikslus Komisija bendradarbiauja su kompetentingomis tarptautinėmis organizacijomis, visų pirma su Europos Taryba ir UNESCO, kartu užtikrindama Sąjungos veiklos matomumą.
   7 straipsnis
   Sąjungos finansinių interesų apsauga
   1.   Komisija tinkamomis priemonėmis užtikrina, kad įgyvendinant pagal šį sprendimą finansuojamus veiksmus Sąjungos finansiniai interesai būtų saugomi taikant prevencines kovos su sukčiavimu, korupcija ir kita neteisėta veikla priemones, atliekant veiksmingus patikrinimus ir inspektavimą, ir, jei nustatoma pažeidimų, susigrąžinant nepagrįstai išmokėtas sumas ir prireikus taikant veiksmingas, proporcingas ir atgrasomąsias administracines ir finansines sankcijas.
   2.   Komisijai arba jos atstovams ir Audito Rūmams suteikiami įgaliojimai atlikti visų dotacijų gavėjų, rangovų ir subrangovų, gavusių Sąjungos lėšų pagal šį sprendimą, auditą, atliekant dokumentų auditą, patikrinimus ir inspektavimą vietoje.
   3.   Europos kovos su sukčiavimu tarnyba (OLAF), laikydamasi Europos Parlamento ir Tarybos reglamente (ES, Euratomas) Nr. 883/2013 (9) ir Tarybos reglamente (Euratomas, EB) Nr. 2185/96 (10) įtvirtintų nuostatų ir procedūrų, gali atlikti tyrimus, įskaitant patikrinimus ir inspektavimą vietoje, siekdama nustatyti, ar vykdant pagal šį sprendimą finansuojamą dotacijos susitarimą, dotacijos sprendimą ar sutartį, nebūta sukčiavimo, korupcijos ar kitos neteisėtos veiklos atvejų, darančių poveikį Sąjungos finansiniams interesams.
   4.   Nedarant poveikio 1, 2 ir 3 dalims, į bendradarbiavimo susitarimus su trečiosiomis valstybėmis bei tarptautinėmis organizacijomis, sutartis, dotacijų susitarimus ir dotacijų sprendimus, sudaromus ir priimamus įgyvendinant šį sprendimą, įtraukiamos nuostatos, kuriomis Komisijai, Audito Rūmams ir OLAF aiškiai suteikiami įgaliojimai atlikti tokį auditą ir tyrimus pagal jų atitinkamą kompetenciją.
   8 straipsnis
   Finansavimas
   Bendras Sąjungos lygmens Europos metų veiklos įgyvendinimo finansavimas vykdomas pagal dabartinėms programoms, pavyzdžiui, programai „Kūrybiška Europa“, taikomas taisykles ir naudojantis turimomis galimybėmis kasmet ar kas kelerius metus nustatyti prioritetus. Kai tinkama, Europos metų veikla gali būti remiama pagal kitas programas ir politiką, laikantis esamų teisinių ir finansinių nuostatų.
   9 straipsnis
   Biudžetas
   Finansinis paketas šiam sprendimui įgyvendinti laikotarpiu nuo 2017 m. sausio 1 d. iki 2018 m. gruodžio 31 d. yra 8 milijonai EUR.
   Europos Parlamentas ir Taryba tvirtina metinius asignavimus, kurie neviršija daugiametėje finansinėje sistemoje nustatytų ribų.
   10 straipsnis
   Stebėsena ir vertinimas
   Ne vėliau kaip 2019 m. gruodžio 31 d. Komisija pateikia Europos Parlamentui, Tarybai, Europos ekonomikos ir socialinių reikalų komitetui bei Regionų komitetui ataskaitą dėl šiame sprendime numatytų iniciatyvų įgyvendinimo, rezultatų ir bendro vertinimo. Toje ataskaitoje pateikiama pasiūlymų dėl tolesnių bendrų pastangų kultūros paveldo srityje.
   11 straipsnis
   Įsigaliojimas
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Priimta Strasbūre 2017 m. gegužės 17 d.

            Europos Parlamento vardu

            Pirmininkas

         A. TAJANI

            Tarybos vardu

            Pirmininkas

         C. ABELA

      (1)  OL C 88, 2017 3 21, p. 7.

      (2)  2017 m. balandžio 27 d. Europos Parlamento pozicija (dar nepaskelbta Oficialiajame leidinyje) ir 2017 m. gegužės 11 d. Tarybos sprendimas.

      (3)  2014 m. gegužės 21 d. Tarybos išvados dėl kultūros paveldo kaip vieno iš strateginių tvarios Europos išteklių (OL C 183, 2014 6 14, p. 36).

      (4)  2007 m. lapkričio 16 d. Tarybos rezoliucija dėl Europos kultūros darbotvarkės (OL C 287, 2007 11 29, p. 1).

      (5)  Tarybos ir Taryboje posėdžiavusių valstybių narių Vyriausybių atstovų išvados dėl darbo plano kultūros srityje (2015–2018 m.) (OL C 463, 2014 12 23, p. 4).

      (6)  Tarybos išvados dėl kultūros paveldo dalyvaujamojo valdymo (OL C 463, 2014 12 23, p. 1).

      (7)  Regionų komiteto nuomonė „Integruotas požiūris į Europos kultūros paveldą“ (OL C 195, 2015 6 12, p. 22).

      (8)  OL C 373, 2013 12 20, p. 1.

      (9)  2013 m. rugsėjo 11 d. Europos Parlamento ir Tarybos reglamentas (ES, Euratomas) Nr. 883/2013 dėl Europos kovos su sukčiavimu tarnybos (OLAF) atliekamų tyrimų ir kuriuo panaikinami Europos Parlamento ir Tarybos reglamentas (EB) Nr. 1073/1999 ir Tarybos reglamentas (Euratomas) Nr. 1074/1999 (OL L 248, 2013 9 18, p. 1).

      (10)  1996 m. lapkričio 11 d. Tarybos reglamentas (Euratomas, EB) Nr. 2185/96 dėl Komisijos atliekamų patikrinimų ir inspektavimų vietoje siekiant apsaugoti Europos Bendrijų finansinius interesus nuo sukčiavimo ir kitų pažeidimų (OL L 292, 1996 11 15, p. 2).

      EUROPOS PARLAMENTO IR TARYBOS BENDRAS PAREIŠKIMAS
      Pagal šio sprendimo 9 straipsnį, Europos kultūros paveldo metų (2018 m.) įgyvendinimo finansinis paketas yra 8 milijonai EUR. Siekiant finansuoti pasirengimą Europos kultūros paveldo metams, 1 milijonas EUR bus skirtas iš turimų 2017 m. biudžeto išteklių. 2018 m. biudžete Europos kultūros paveldo metams bus rezervuoti ir į biudžeto eilutę įrašyti 7 milijonai EUR. Iš tos sumos 3 milijonai EUR bus skiriami iš šiuo metu programai „Kūrybiška Europa“ numatytų išteklių, o 4 milijonai EUR – iš kitų turimų išteklių, nenaudojant turimų maržų ir nedarant poveikio biudžeto valdymo institucijos įgaliojimams.

         KOMISIJOS PAREIŠKIMAS

      Komisija pažymi, kad teisėkūros institucijos susitarė Europos Parlamento ir Tarybos sprendimo dėl Europos kultūros paveldo metų (2018 m.) 9 straipsnyje nustatyti 8 milijonų EUR finansinį paketą. Komisija primena, kad pagal SESV 314 straipsnį metiniame biudžete leisti numatyti asignavimų sumą yra biudžeto valdymo institucijos prerogatyva.


title: 2017 m. kovo 29 d. Tarybos sprendimas (BUSP) 2017/607, kuriuo iš dalies keičiamas Sprendimas 2011/173/BUSP dėl ribojamųjų priemonių atsižvelgiant į padėtį Bosnijoje ir Hercegovinoje

text:
30.3.2017

               LT

               Europos Sąjungos oficialusis leidinys

               L 84/6

         TARYBOS SPRENDIMAS (BUSP) 2017/607
   2017 m. kovo 29 d.
   kuriuo iš dalies keičiamas Sprendimas 2011/173/BUSP dėl ribojamųjų priemonių atsižvelgiant į padėtį Bosnijoje ir Hercegovinoje
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2011 m. kovo 21 d. Taryba priėmė Sprendimą 2011/173/BUSP (1);

               (2)

               remiantis Sprendimo 2011/173/BUSP peržiūros rezultatais, ribojamųjų priemonių taikymas turėtų būti atnaujintas iki 2018 m. kovo 31 d.;

               (3)

               todėl Sprendimas 2011/173/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimo 2011/173/BUSP 6 straipsnio antra pastraipa pakeičiama taip:

      „Šis sprendimas taikomas iki 2018 m. kovo 31 d.“

   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2017 m. kovo 29 d.

            Tarybos vardu

            Pirmininkas

         L. GRECH

      (1)  2011 m. kovo 21 d. Tarybos sprendimas 2011/173/BUSP dėl ribojamųjų priemonių atsižvelgiant į padėtį Bosnijoje ir Hercegovinoje (OL L 76, 2011 3 22, p. 68).


title: 2015 m. gegužės 11 d. Tarybos sprendimas, kuriuo skiriama penkiolika Europos cheminių medžiagų agentūros Valdančiosios tarybos narių

text:
14.5.2015

               LT

               Europos Sąjungos oficialusis leidinys

               C 161/2

         TARYBOS SPRENDIMAS
   2015 m. gegužės 11 d.
   kuriuo skiriama penkiolika Europos cheminių medžiagų agentūros Valdančiosios tarybos narių
   (2015/C 161/02)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gruodžio 18 d. Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantį Europos cheminių medžiagų agentūrą, iš dalies keičiantį Direktyvą 1999/45/EB bei panaikinantį Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (1), ypač į jo 79 straipsnį,
   kadangi:

               (1)

               Reglamento (EB) Nr. 1907/2006 79 straipsnyje nustatyta, kad Taryba Europos cheminių medžiagų agentūros Valdančiosios tarybos (toliau – Valdančioji taryba) nariais turėtų skirti po vieną atstovą iš kiekvienos valstybės narės;

               (2)

               Valdančiosios tarybos nariai turėtų būti skiriami atsižvelgiant į atitinkamą jų patirtį ir kompetenciją cheminių medžiagų saugos ar cheminių medžiagų reguliavimo srityje, kartu užtikrinant, kad Valdančiosios tarybos sudėtyje būtų atitinkamą patirtį bendro pobūdžio, finansų ir teisės klausimais turinčių narių;

               (3)

               kadencijos trukmė turėtų būti ketveri metai. Narius turėtų būti galima vieną kartą paskirti kitai kadencijai;

               (4)

               2007 m. birželio 7 d. sprendimu (2) Taryba paskyrė 27 Valdančiosios tarybos narius;

               (5)

               Visi Belgijos, Bulgarijos, Danijos, Vokietijos, Estijos, Graikijos, Kipro, Latvijos, Lietuvos, Maltos, Lenkijos, Portugalijos, Rumunijos, Slovakijos ir Jungtinės Karalystės pasiūlyti Valdančiosios tarybos nariai buvo paskirti laikotarpiui iki 2015 m. gegužės 31 d. Todėl turėtų būti pasiūlyti ir laikotarpiui, kuris prasideda 2015 m. birželio 1 d. ir baigiasi 2019 m. gegužės 31 d., paskirti Valdančiosios tarybos nariai iš šių valstybių;

               (6)

               Taryba iš visų atitinkamų valstybių narių gavo kandidatūras,

         PRIĖMĖ ŠĮ SPRENDIMĄ:
   1 straipsnis
   Valdančiosios tarybos nariais antrai kadencijai – laikotarpiui nuo 2015 m. birželio 1 d. iki 2019 m. gegužės 31 d. – skiriami šie asmenys (vardas, pavardė, pilietybė, gimimo data):

               —

               Henrik Søren LARSEN, danas, 1961 m. gruodžio 9 d.,

               —

               Aive TELLING, estė, 1974 m. gegužės 8 d.,

               —

               Kassandra DIMITRIOU, graikė, 1957 m. birželio 30 d.,

               —

               Anastassios YIANNAKI, kiprietis, 1957 m. rugsėjo 27 d.,

               —

               Marija TERIOŠINA, lietuvė, 1952 m. lapkričio 4 d.,

               —

               Liliana Luminiţa TÎRCHILĂ, rumunė, 1960 m. vasario 1 d.

         2 straipsnis
   Valdančiosios tarybos nariais pirmai kadencijai – laikotarpiui nuo 2015 m. birželio 1 d. iki 2019 m. gegužės 31 d. – skiriami šie asmenys (vardas, pavardė, pilietybė, gimimo data):

               —

               Anne-France Marie RIHOUX, belgė, 1964 m. birželio 12 d.,

               —

               Parvoleta Angelova LULEVA, bulgarė, 1966 m. kovo 11 d.,

               —

               Jörg LEBSANFT, vokietis, 1956 m. rugpjūčio 31 d.,

               —

               Judīte DIPĀNE, latvė, 1971 m. balandžio 10 d.,

               —

               Edward XUEREB, maltietis, 1963 m. lapkričio 26 d.,

               —

               Lidia Longina WĄSOWICZ, lenkė, 1953 m. rugpjūčio 18 d.,

               —

               Ana Lília GOMES MARTINS, portugalė, 1973 m. rugpjūčio 20 d.,

               —

               Miroslava BAJANÍKOVÁ, slovakė, 1986 m. balandžio 12 d.,

               —

               Keith Anthony Trevor BAILEY, britas, 1965 m. birželio 2 d.

         3 straipsnis
   Šis sprendimas įsigalioja jo priėmimo dieną.

      Priimta Briuselyje 2015 m. gegužės 11 d.

            Tarybos vardu

            Pirmininkas

         Jānis DŪKLAVS

      (1)  OL L 396, 2006 12 30, p. 1.

      (2)  2007 m. birželio 7 d. Tarybos sprendimas dėl Europos cheminių medžiagų agentūros Valdančiosios tarybos 27 narių skyrimo (OL C 134, 2007 6 16, p. 6).


title: 2012/439/ES: 2012 m. liepos 24 d. Tarybos sprendimas, kuriuo skiriamas Europos ekonomikos ir socialinių reikalų komiteto Lietuvai atstovaujantis narys

text:
27.7.2012

               LT

               Europos Sąjungos oficialusis leidinys

               L 200/20

         TARYBOS SPRENDIMAS
   2012 m. liepos 24 d.
   kuriuo skiriamas Europos ekonomikos ir socialinių reikalų komiteto Lietuvai atstovaujantis narys
   (2012/439/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 302 straipsnį,
   atsižvelgdama į Lietuvos Vyriausybės pasiūlymą,
   atsižvelgdama į Europos Komisijos nuomonę,
   kadangi:

               (1)

               2010 m. rugsėjo 13 d. Taryba priėmė Sprendimą 2010/570/ES, Euratomas, kuriuo skiriami Europos ekonomikos ir socialinių reikalų komiteto nariai laikotarpiui nuo 2010 m. rugsėjo 21 d. iki 2015 m. rugsėjo 20 d. (1);

               (2)

               pasibaigus Zenono Rokaus RUDZIKO kadencijai tapo laisva Europos ekonomikos ir socialinių reikalų komiteto nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui iki 2015 m. rugsėjo 20 d. Europos ekonomikos ir socialinių reikalų komiteto nariu skiriamas Vitas MAČIULIS, Fizinių ir technologijos mokslų centro verslo konsultantas, Fotoelektros technologijų ir verslo asociacijos valdybos narys.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2012 m. liepos 24 d.

            Tarybos vardu

            Pirmininkas

         A. D. MAVROYIANNIS

      (1)  OL L 251, 2010 9 25, p. 8.


title: 2016 m. balandžio 28 d. Europos Parlamento sprendimas (ES) 2016/1515 dėl Europos cheminių medžiagų agentūros 2014 finansinių metų sąskaitų uždarymo

text:
14.9.2016

               LT

               Europos Sąjungos oficialusis leidinys

               L 246/236

         EUROPOS PARLAMENTO SPRENDIMAS (ES) 2016/1515
   2016 m. balandžio 28 d.
   dėl Europos cheminių medžiagų agentūros 2014 finansinių metų sąskaitų uždarymo
   EUROPOS PARLAMENTAS,

               —

               atsižvelgdamas į Europos cheminių medžiagų agentūros 2014 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos cheminių medžiagų agentūros 2014 finansinių metų metinių ataskaitų kartu su Agentūros atsakymu (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2014 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į Tarybos 2016 m. vasario 12 d. rekomendaciją dėl patvirtinimo, kad Agentūra įvykdė 2014 finansinių metų biudžetą (05584/2016 – C8-0082/2016),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2006 m. gruodžio 18 d. Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantį Europos cheminių medžiagų agentūrą, iš dalies keičiantį Direktyvą 1999/45/EB bei panaikinantį Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (4), ypač į jo 97 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5),

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 (6), 208 straipsnyje, ypač į jo 108 straipsnį,

               —

               atsižvelgdamas į Darbo tvarkos taisyklių 94 straipsnį ir V priedą,

               —

               atsižvelgdamas į Biudžeto kontrolės komiteto pranešimą ir į Aplinkos, visuomenės sveikatos ir maisto saugos komiteto nuomonę (A8–0118/2016),

               1.

               pažymi, kad Europos cheminių medžiagų agentūros galutinėse metinėse ataskaitose buvo pateikti Audito Rūmų ataskaitos priede nurodyti duomenys;

               2.

               pritaria Europos cheminių medžiagų agentūros 2014 finansinių metų sąskaitų uždarymui;

               3.

               paveda Pirmininkui perduoti šį sprendimą Europos cheminių medžiagų agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 409, 2015 12 9, p. 131.

      (2)  Žr. 1 išnašą.

      (3)  OL L 298, 2012 10 26, p. 1.

      (4)  OL L 396, 2006 12 30, p. 1.

      (5)  OL L 357, 2002 12 31, p. 72.

      (6)  OL L 328, 2013 12 7, p. 42.


title: 2015 m. gruodžio 14 d. Tarybos sprendimas, kuriuo skiriami Socialinės apsaugos sistemų koordinavimo patariamojo komiteto Danijai atstovaujantys nariai ir pakaitiniai nariai

text:
16.12.2015

               LT

               Europos Sąjungos oficialusis leidinys

               C 418/4

         TARYBOS SPRENDIMAS
   2015 m. gruodžio 14 d.
   kuriuo skiriami Socialinės apsaugos sistemų koordinavimo patariamojo komiteto Danijai atstovaujantys nariai ir pakaitiniai nariai
   (2015/C 418/02)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 883/2004 dėl socialinės apsaugos sistemų koordinavimo (1), ypač į jo 75 straipsnį,
   atsižvelgdama į valstybių narių Vyriausybių Tarybai pateiktus kandidatų sąrašus,
   kadangi:

               (1)

               2015 m. spalio 13 d. sprendimu (2) Taryba paskyrė Socialinės apsaugos sistemų koordinavimo patariamojo komiteto narius ir pakaitinius narius laikotarpiui nuo 2015 m. spalio 20 d. iki 2020 m. spalio 19 d.;

               (2)

               Danijos Vyriausybė pateikė papildomų kandidatūrų kelioms vietoms užimti,

         PRIĖMĖ ŠĮ SPRENDIMĄ:
   1 straipsnis
   Socialinės apsaugos sistemų koordinavimo patariamojo komiteto nariais ir pakaitiniais nariais laikotarpiui nuo 2015 m. spalio 20 d. iki 2020 m. spalio 19 d. skiriami:
   I.   VYRIAUSYBIŲ ATSTOVAI

               Šalis

               Nariai

               Pakaitiniai nariai

               Danija

               Karin MØHL LARSEN

               Marie-Louise OUTZEN

   II.   PROFESINIŲ SĄJUNGŲ ATSTOVAI

               Šalis

               Nariai

               Pakaitiniai nariai

               Danija

               Christian SØLYST

               Tine SKOV JENSEN

   III.   DARBDAVIŲ ORGANIZACIJŲ ATSTOVAI

               Šalis

               Nariai

               Pakaitiniai nariai

               Danija

               Christiane MIßLBECK-WINBERG

               Henning GADE

         2 straipsnis
   Narius ir pakaitinius narius, kurių kandidatūros dar nebuvo pateiktos, Taryba paskirs vėliau.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2015 m. gruodžio 14 d.

            Tarybos vardu

            Pirmininkas

         F. ETGEN

      (1)  OL L 166, 2004 4 30, p. 1.

      (2)  2015 m. spalio 13 d. Tarybos sprendimas dėl Socialinės apsaugos sistemų koordinavimo patariamojo komiteto narių ir pakaitinių narių skyrimo (OL C 341, 2015 10 16, p. 4).


title: 2002 m. balandžio 15 d. Tarybos Sprendimas dėl 2001 m. Susitarimo, nustatančio Tarptautinės džiuto tyrimų grupės įgaliojimus, patvirtinimo Europos bendrijos vardu

text:
Svarbus teisinis pranešimas

|

32002D0312

Oficialusis leidinys L 112 , 27/04/2002 p. 0034 - 0034

		Tarybos Sprendimas2002 m. balandžio 15 d.dėl 2001 m. Susitarimo, nustatančio Tarptautinės džiuto tyrimų grupės įgaliojimus, patvirtinimo Europos bendrijos vardu(2002/312/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 133 straipsnį kartu su jos 300 straipsnio 2 dalies pirmu sakiniu,atsižvelgdama į Komisijos pasiūlymą,kadangi:(1) 2001 m. kovo 13 d. derybų konferencija, kurią įsteigė Jungtinių Tautų prekybos ir plėtros konferencija (UNCTAD, angl. – United Nations Conference on Trade and Development), priėmė 2001 m. Susitarimą, nustatantį Tarptautinės džiuto tyrimų grupės įgaliojimus (toliau – Susitarimą).(2) Dėl šio naujo Susitarimo buvo susitarta siekiant pakeisti 1989 m. Tarptautinį džiuto susitarimą, kuris buvo panaikintas 2001 m. spalio 11 d.(3) Bendrija yra pratęsto 1989 m. Tarptautinio džiuto susitarimo narė, todėl ji yra suinteresuota patvirtinti jį pakeičiantį Susitarimą,PRIĖMĖ ŠĮ SPRENDIMĄ:1 straipsnisEuropos bendrijos vardu patvirtinamas 2001 m. Susitarimas, nustatantis Tarptautinės džiuto tyrimų grupės įgaliojimus.Susitarimo tekstas pridedamas prieš šio sprendimo.2 straipsnisTarybos pirmininkas įgaliojamas paskirti asmenį(-is), įgaliotą(-us) Europos bendrijos vardu deponuoti priėmimo dokumentą [1].Priimta Liuksemburge, 2002 m. balandžio 15 d.Tarybos varduPirmininkasJ. PiquÉ I Camps[1] Tarybos Generalinis Sekretoriatas paskelbs Susitarimo įsigaliojimo datą Europos Bendrijų oficialiajame leidinyje.--------------------------------------------------


title: Sprendimas nustatantis dieną, kurią Euratomo tiekimo agentūra pradeda vykdyti savo pareigas ir patvirtinantis 1960 m. gegužės 5 d. Agentūros veiklos taisykles, nustatančias paklausos derinimo su rūdų, žaliavų ir specialiųjų skiliųjų medžiagų pasiūla būdus

text:
Svarbus teisinis pranešimas

|

31960D0511

Oficialusis leidinys 032 , 11/05/1960 p. 0776 - 0776 specialusis leidimas suomių kalba: skyrius 12 tomas 1 p. 0017  specialusis leidimas švedų kalba: skyrius 12 tomas 1 p. 0017  specialusis leidimas danų kalba: serija I skyrius 1959-1962 p. 0043  specialusis leidimas anglų kalba: serija I skyrius 1959-1962 p. 0045

		Sprendimasnustatantis dieną, kurią Euratomo tiekimo agentūra pradeda vykdyti savo pareigas ir patvirtinantis 1960 m. gegužės 5 d. Agentūros veiklos taisykles, nustatančias paklausos derinimo su rūdų, žaliavų ir specialiųjų skiliųjų medžiagų pasiūla būdusEUROPOS ATOMINĖS ENERGIJOS BENDRIJOS KOMISIJA,atsižvelgdama į Europos atominės energijos bendrijos steigimo sutartį ir ypač į jos 52, 53, 60 ir 222 straipsnius,kadangi būtent Komisija nustato dieną, kurią Tiekimo agentūra pradeda vykdyti Sutartyje jai numatytas pareigas;kadangi pradedant diegti procedūras, kurias Agentūra nustatė vykdydama Sutarties 60 straipsnio šeštąją dalį, būtina naudoti pereinamojo laikotarpio priemones, kurios palengvintų jų laipsnišką taikymą,NUSPRENDĖ:1 straipsnisDiena, kurią Tiekimo agentūra pradeda vykdyti Sutartyje jai numatytas pareigas, yra 1960 m. birželio 1 d.2 straipsnisPatvirtinamos 1960 m. gegužės 5 d. Agentūros taisyklės, nustatančios paklausos derinimo su rūdų, žaliavų ir specialiųjų skiliųjų medžiagų pasiūla būdus.3 straipsnis2 straipsnyje nurodytos taisyklės įsigalioja visa apimtimi 1960 m. birželio 1 d. ir taikomos sutartims dėl specialiųjų skiliųjų medžiagų tiekimo.Šių taisyklių 5 ir 6 straipsnių vykdymas sudarant sutartis dėl rūdų ir žaliavų tiekimo atidedamas 6 mėnesiams nuo jų įsigaliojimo dienos, nustatytos šio straipsnio pirmojoje pastraipoje.4 straipsnisSutartys dėl rūdų ar žaliavų tiekimo per tą laikotarpį pateikiamos išankstiniam Komisijos patvirtinimui.Per tą šešių mėnesių laikotarpį atliekamas ir užbaigiamas rinkos tyrimas, vadovaujantis taisyklių 1-4 straipsniuose nustatytomis taisyklėmis.5 straipsnisŠis sprendimas taikomas Euratomo tiekimo agentūrai ir visiems rūdų, žaliavų ir specialiųjų skiliųjų medžiagų naudotojams bei gamintojams.Priimta Briuselyje, 1960 m. gegužės 5 d.Komisijos varduE. M. J. A. Sassen--------------------------------------------------


title: 2004/612/EB: 2004 m. liepos 28 d. Komisijos sprendimas, iš dalies keičiantis Sprendimą 96/252/EB, priimantį įsipareigojimus, pasiūlytus pagal antidempingo procedūrą dėl tam tikrų vamzdžių ar vamzdelių jungiamųjų detalių iš geležies ar plieno, kurių kilmės šalis yra Kinijos Liaudies Respublika, Kroatija ir Tailandas, ir panaikinantis tam tikrų Tailando eksportuotojų pasiūlytų įsipareigojimų priėmimą

text:
25.8.2004

               LT

               Europos Sąjungos oficialusis leidinys

               L 275/15

      KOMISIJOS SPRENDIMAS

   2004 m. liepos 28 d.
   iš dalies keičiantis Sprendimą 96/252/EB, priimantį įsipareigojimus, pasiūlytus pagal antidempingo procedūrą dėl tam tikrų vamzdžių ar vamzdelių jungiamųjų detalių iš geležies ar plieno, kurių kilmės šalis yra Kinijos Liaudies Respublika, Kroatija ir Tailandas, ir panaikinantis tam tikrų Tailando eksportuotojų pasiūlytų įsipareigojimų priėmimą
   (2004/612/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau – pagrindinis reglamentas), ypač į jo 8 straipsnio 9 dalį ir 9 straipsnį,
   pasikonsultavusi su Patariamuoju komitetu,
   kadangi:
   A.   ANKSTESNĖ PROCEDŪRA

               (1)

               Reglamentu (EB) Nr. 584/96 (2) su paskutiniu patvirtinimu Tarybos reglamente (EB) Nr. 964/2003 (3) Taryba tam tikrų vamzdžių ar vamzdelių jungiamųjų detalių iš geležies ar plieno, kurių kilmės šalis yra Kinijos Liaudies Respublika, Kroatija ir Tailandas, importui įvedė galutinius antidempingo muitus. Šiam importui taikytinos priemonės yra ad valorem muitas, išskyrus dviems Tailando gamintojams, kurių įsipareigojimai buvo priimti Komisijos sprendimu 96/252/EC (4).

               (2)

               2001 m. balandžio mėn. Komisija ex officio pradėjo tarpinį persvarstymą, norėdama išnagrinėti priemonių, susijusių su importu iš Tailando, formos tinkamumą (5) Persvarstymas buvo pradėtas remiantis tuo, kad buvo susidurta su įgyvendinimo sunkumais tada, kai buvo stebimas įsipareigojimų, priimtų iš dviejų Tailando eksportuotojų, t. y. Awaji Sangyo (Thailand) Co. Ltd. ir TTU Industrial Corp. Ltd., vykdymas. Buvo atliktas tyrimas kartu su svarstymu dėl priemonės pratęsimo, kurio išvados buvo paskelbtos Tarybos reglamente (EB) Nr. 964/2003.

               (3)

               Remiantis to tyrimo išvadomis, kaip paaiškinta Tarybos reglamento (EB) Nr. 1496/2004 (6) 33, 34 ir 35 konstatuojamosiose dalyse, padaryta išvada, kad galiojančių priemonių forma jau nebetinka, nes esamos formos įsipareigojimai nėra laikomi tinkamomis ir veiksmingomis priemonėmis žalingam dempingo poveikiui pašalinti.

               (4)

               Tuo remdamasi ir atsižvelgdama į atitinkamas aptariamų įsipareigojimų išlygas, kuriose Komisijai leidžiama vienašališkai panaikinti įsipareigojimų priėmimą, Komisija priėjo išvadą, kad reikėtų panaikinti įsipareigojimų, kuriuos pateikė Awaji Sangyo (Thailand) Co. Ltd. ir TTU Industrial Corp. Ltd., priėmimą.

               (5)

               Suinteresuotiems eksportuotojams buvo perduotos Komisijos išvados ir suteikta galimybė pareikšti pastabas. Į jų pastabas buvo atsižvelgta ir, kur tinka, išvados buvo atitinkamai pakeistos. Abi bendrovės buvo pakviestos pasiūlyti pakeistus įsipareigojimus dėl kainų, kuriuose, inter alia, būtų įsipareigota laikytis minimalių importo kainų. Tačiau Komisija negavo jokių pasiūlymų.

               (6)

               Iš to, kas pirmiau išdėstyta, matyti, kad, kaip numatyta pagrindinio reglamento 8 straipsnio 9 dalyje, Komisijos sprendimu 96/252/EC priimti abiejų atitinkamų Tailando bendrovių įsipareigojimai turėtų būti panaikinti.

               (7)

               Lygia greta su šiuo sprendimu Taryba Reglamentu (EB) Nr. 1496/2004 iš dalies pakeitė Tarybos reglamentą (EB) Nr. 964/2003, įvedantį galutinį antidempingo muitą tam tikrų vamzdžių ar vamzdelių jungiamųjų detalių, kurių kilmės šalis yra, inter alia, Tailandas, importui, ir įvedė galutinį ad valorem antidempingo muitą atitinkamų bendrovių gaminamų produktų importui,

         PRIĖMĖ ŠĮ SPRENDIMĄ:
   1 straipsnis
   Šiuo sprendimu Awaji Sangyo (Thailand) Co. Ltd., Samutprakarn ir TTU Industrial Corp. Ltd., (Bankokas) pasiūlytų įsipareigojimų priėmimas, susijęs su antidempingo procedūrą dėl tam tikrų vamzdžių ar vamzdelių jungiamųjų detalių iš geležies ar plieno importo, yra panaikinamas.
   2 straipsnis
   Komisijos sprendimo 96/252/EB 1 straipsnio b dalis iš dalies keičiama taip:

               Nuoroda į Awaji Sangyo (Thailand) Co. Ltd., Samutprakarn ir į TTU Industrial Corp. Ltd., Bangkok yra išbraukiama.

         3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje, 2004 m. liepos 28 d.

            Komisijos vardu

         Pascal LAMY

            Komisijos narys

      (1)  OL L 56, 1996 3 6, p. 1. Reglamentas su paskutiniais pakeitimais, padarytais Reglamentu (EB) Nr. 461/2004 (OL L 77, 2004 3 13, p. 12).

      (2)  OL L 84, 1996 4 3, p. 1. Reglamentas su paskutiniais pakeitimais, padarytais Reglamentu (EB) Nr. 778/2003 (OL L 114, 2003 5 8, p. 1).

      (3)  OL L 139, 2003 6 6, p. 1. Reglamentas su pakeitimais, padarytais Reglamentu (EB) Nr. 2212/2003 (OL L 332, 2003 12 19, p. 3).

      (4)  OL L 84, 1996 4 3, p. 46. Sprendimas su pakeitimais, padarytais Sprendimu 2000/453/EB (OL L 182, 2000 7 21, p. 25).

      (5)  OL C 103, 2001 4 3, p. 5.

      (6)  Žr. šio Oficialaus leidinio p. 1.


title: 1999 m. kovo 29 d. Tarybos sprendimas dėl Konvencijos dėl Oderio apsaugos tarptautinės komisijos pasirašymo

text:
Svarbus teisinis pranešimas

|

31999D0257

Oficialusis leidinys L 100 , 15/04/1999 p. 0020 - 0020

		Tarybos sprendimas1999 m. kovo 29 d.dėl Konvencijos dėl Oderio apsaugos tarptautinės komisijos pasirašymo(1999/257/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač jos 130s straipsnio 1 dalį, kartu su 228 straipsnio 2 dalies pirmu sakiniu ir 228 straipsnio 3 dalies pirmu papunkčiu,atsižvelgdama į Komisijos pasiūlymą [1],atsižvelgdama į Europos Parlamento nuomonę [2],kadangi Bendrijos vardu Komisija dalyvavo derybose dėl Konvencijos dėl Oderio apsaugos tarptautinės komisijos parengimo;kadangi Bendrijos vardu Konvencija pasirašyta Vroclave (Lenkija) 1996 m. balandžio 11 d.;kadangi Konvencijos tikslas – sustiprinti daugiašalį bendradarbiavimą siekiant užkirsti kelią Oderio taršai ir kontroliuoti ją, apsaugoti aplinką ir užtikrinti tolydų vandens išteklių naudojimą;kadangi svarbiausias Bendrijos politikos aplinkosaugos srityje tikslas yra aukštas apsaugos lygis; kadangi jis grindžiamas atsargumo priemonių ir prevencinės veiklos principais, žalos aplinkai ištaisymas geriausia prie šaltinio principu ir "teršėjas moka" principu;kadangi laikydamosi savo kompetencijų atitinkamų sričių, Bendrija ir valstybės narės bendradarbiauja su trečiosiomis šalimis ir kompetentingomis tarptautinėmis organizacijomis;kadangi Bendrijos pasirašyta Konvencija padeda siekti Sutarties 130r straipsnyje nustatytų tikslų,NUSPRENDĖ:1 straipsnisBendrijos vardu tvirtinama Konvencija dėl Oderio apsaugos tarptautinės komisijos.Konvencijos tekstas pridedamas prie šio sprendimo.2 straipsnisTarybos pirmininkui suteikiama teisė paskirti asmenį arba asmenis, įgaliotus patikėti saugoti patvirtinimo dokumentą Tarybos Generaliniam Sekretoriatui pagal Konvencijos 18 straipsnio 2 dalį.Priimta Briuselyje, 1999 m. kovo 29 d.Tarybos varduPirmininkasF. Müntefering[1] OL C 316, 1998 10 14, p. 5.[2] 1998 gruodžio 16 d. pateikta nuomonė (dar nepaskelbta Oficialiajame leidinyje).--------------------------------------------------


title: 2002 m. rugsėjo 30 d. Tarybos sprendimas dėl Europos Sąjungos ir Bosnijos ir Hercegovinos (BiH) susitarimo dėl Europos Sąjungos policijos misijos (EUPM) veiklos BiH sudarymo

text:
Svarbus teisinis pranešimas

|

32002D0845

Oficialusis leidinys L 293 , 29/10/2002 p. 0001 - 0001

		Tarybos sprendimas2002 m. rugsėjo 30 d.dėl Europos Sąjungos ir Bosnijos ir Hercegovinos (BiH) susitarimo dėl Europos Sąjungos policijos misijos (EUPM) veiklos BiH sudarymo(2002/845/BUSP)EUROPOS SĄJUNGOS TARYBA,atsižvelgdama į Europos Sąjungos sutartį, ypač į jos 24 straipsnį,atsižvelgdama į pirmininkaujančios valstybės narės rekomendaciją,kadangi:(1) 2002 m. kovo 11 d. Taryba priėmė Bendrųjų veiksmų aktą 2002/210/BUSP dėl Europos Sąjungos policijos misijos [1].(2) To bendrųjų veiksmų akto 11 straipsnis numato, kad dėl EUPM darbuotojų BiH statuso, įskaitant atitinkamais atvejais privilegijas, imunitetus ir papildomas garantijas, reikalingas EUPM įvykdyti ir sklandžiai veikti, susitariama Europos Sąjungos sutarties 24 straipsnyje nustatyta tvarka.(3) Po 2002 m. liepos 12 d. Tarybos sprendimo, suteikusio teisę pirmininkaujančiajai valstybei narei pradėti derybas, pirmininkaujanti valstybė narė derybomis pasiekė susitarimą su BiH dėl EUPM veiklos.(4) Tas susitarimas turėtų būti patvirtintas,NUSPRENDĖ:1 straipsnisEuropos Sąjungos vardu patvirtinamas Europos Sąjungos ir Bosnijos ir Hercegovinos (BiH) susitarimas dėl Europos Sąjungos policijos misijos (EUPM) veiklos BiH.Susitarimo tekstas pridedamas prie šio sprendimo.2 straipsnisTarybos pirmininkui suteikiama teisė paskirti asmenį (-is), įgaliotą (-us) pasirašyti šį susitarimą, taip susaistant Europos Sąjungą.3 straipsnisŠis sprendimas skelbiamas Oficialiajame leidinyje.4 straipsnisŠis sprendimas įsigalioja jo paskelbimo dieną.Priimta Briuselyje, 2002 m. rugsėjo 30 d.Tarybos varduPirmininkasP. S. Møller[1] OL L 70, 2002 3 13, p. 1.--------------------------------------------------


title: 2016 m. rugsėjo 29 d. Tarybos sprendimas (ES) 2016/1795, kuriuo nustatoma pozicija, kuri turi būti priimta Europos Sąjungos vardu dėl Europos sutarties dėl pavojingų krovinių tarptautinio vežimo keliais (ADR) priedų ir prie Europos susitarimo dėl tarptautinio pavojingų krovinių vežimo vidaus vandenų keliais (ADN) pridėtų taisyklių dalinių pakeitimų

text:
11.10.2016

               LT

               Europos Sąjungos oficialusis leidinys

               L 274/52

         TARYBOS SPRENDIMAS (ES) 2016/1795
   2016 m. rugsėjo 29 d.
   kuriuo nustatoma pozicija, kuri turi būti priimta Europos Sąjungos vardu dėl Europos sutarties dėl pavojingų krovinių tarptautinio vežimo keliais (ADR) priedų ir prie Europos susitarimo dėl tarptautinio pavojingų krovinių vežimo vidaus vandenų keliais (ADN) pridėtų taisyklių dalinių pakeitimų
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 91 straipsnį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               Sąjungos veiksmais pavojingų krovinių vežimo sektoriuje turėtų būti siekiama pagerinti transporto saugą ir saugumą, apsaugoti aplinką ir sudaryti palankesnes sąlygas tarptautiniam krovinių vežimui;

               (2)

               Sąjunga nėra Europos sutarties dėl pavojingų krovinių tarptautinio vežimo keliais (toliau – ADR) ir Europos susitarimo dėl tarptautinio pavojingų krovinių vežimo vidaus vandenų keliais (toliau – ADN) Susitariančioji Šalis. Tačiau ADR Susitariančiosiomis Šalimis yra ir visos valstybės narės, o ADN Susitariančiosiomis Šalimis yra 13 valstybių narių;

               (3)

               Europos Parlamento ir Tarybos direktyva 2008/68/EB (1) nustatomi pavojingų krovinių vežimo keliais, geležinkeliais ir vidaus vandenų keliais valstybėse narėse ar tarp jų reikalavimai. Tai daroma pateikiant nuorodą į ADR, į Tarptautinio vežimo geležinkeliais sutarties (COTIF) C priedėlio „Pavojingų krovinių tarptautinio vežimo geležinkeliais“ taisykles (toliau – RID), ir į ADN. Be to, Direktyvos 2008/68/EB 4 straipsnyje nustatyta, kad „pavojingų krovinių vežimas tarp valstybių narių ir trečiųjų šalių leidžiamas laikantis ADR, RID arba ADN reikalavimų, jei prieduose nenurodyta kitaip.“;

               (4)

               per 2014–2016 m. laikotarpį Pavojingų krovinių vežimo darbo grupė (WP.15) ir ADN administracinis komitetas atitinkamai ADR 14 straipsnyje ir ADN 20 straipsnyje nustatyta tvarka parengė tam tikrų dalinių pakeitimų, kurie, kaip numatoma, įsigalios 2017 m. sausio 1 d.;

               (5)

               tais techninių standartų ir vienodų techninių normų daliniais pakeitimais siekiama užtikrinti saugų ir veiksmingą pavojingų krovinių vežimą, kartu atsižvelgiant į mokslinę ir techninę pažangą tame sektoriuje ir į kuriamas naujas medžiagas bei gaminius, kurie vežami kelia pavojų. Pavojingų krovinių vežimo keliais ir vidaus vandenų keliais plėtra tiek Sąjungoje, tiek tarp Sąjungos ir kaimyninių šalių yra vienas iš pagrindinių bendrosios transporto politikos elementų ir užtikrina visų pramonės šakų subjektų, gaminančių prekes, pagal ADR ir ADN priskiriamas prie pavojingų krovinių, arba iš jų gaunantiems naudos, tinkamą veikimą;

               (6)

               visi siūlomi daliniai pakeitimai yra pagrįsti ir naudingi, todėl jiems turėtų būti pritarta. Todėl tikslinga nustatyti šią poziciją, kuri turės būti priimta Sąjungos vardu, dėl ADR priedų ir prie ADN pridėtų taisyklių siūlomų dalinių pakeitimų, kaip nustatyta priede,

         PRIĖMĖ ŠĮ SPRENDIMĄ:
   1 straipsnis
   Pozicija, kuri turi būti priimta Europos Sąjungos vardu dėl ADR priedų ir prie ADN pridėtų taisyklių siūlomų dalinių pakeitimų, atitinka šio sprendimo priedą.
   Formaliems ir neesminiams siūlomų ADR ir ADN dalinių pakeitimų pakeitimams, nurodytiems pirmoje dalyje, kuriuos perduoda Jungtinių Tautų Generalinis sekretorius, gali būti pritarta be tolesnio Tarybos sprendimo.
   2 straipsnis
   1 straipsnyje išdėstytą Sąjungos poziciją pareiškia tame straipsnyje nurodytų susitarimų Susitariančiosiomis Šalimis esančios valstybės narės, bendrai veikdamos Sąjungos interesų labui.
   3 straipsnis
   Nuoroda į ADR priedų ir prie ADN pridėtų taisyklių dalinius pakeitimus, kuriems pritarta, paskelbiama Europos Sąjungos oficialiajame leidinyje, nurodant dalinių pakeitimų įsigaliojimo datą.
   4 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. rugsėjo 29 d.

            Tarybos vardu

            Pirmininkas

         P. ŽIGA

      (1)  2008 m. rugsėjo 24 d. Europos Parlamento ir Tarybos direktyva 2008/68/EB dėl pavojingų krovinių vežimo vidaus keliais (OL L 260, 2008 9 30, p. 13).

      PRIEDAS

                  Pasiūlymas

                  Susijęs dokumentas

                  Pranešimas

                  Dalykas

                  Pastabos

                  ES pozicija

                  1

                  ECE/TRANS/WP.15/231

                  C.N.443.2016.TREATIES-XI.B.14

                  ADR A ir B priedų dalinių pakeitimų projektas

                  Pavojingų krovinių vežimo darbo grupės (WP.15) techninis susitarimas

                  Pritaria daliniams pakeitimams

                  2

                  ECE/TRANS/WP.15/231/Corr.1

                  C.N.443.2016.TREATIES-XI.B.14

                  ADR A ir B priedų dalinių pakeitimų projektas

                  Pavojingų krovinių vežimo darbo grupės (WP.15) techninis susitarimas

                  Pritaria daliniams pakeitimams

                  3

                  ECE/TRANS/WP.15/231/Add.1

                  C.N.443.2016.TREATIES-XI.B.14

                  ADR A ir B priedų dalinių pakeitimų projektas

                  Pavojingų krovinių vežimo darbo grupės (WP.15) techninis susitarimas

                  Pritaria daliniams pakeitimams

                  4

                  ECE/ADN/36

                  C.N.444.2016.TREATIES-XI.D.6

                  Prie ADN pridedamų taisyklių dalinių pakeitimų projektas

                  Administracinio komiteto techninis susitarimas

                  Pritaria daliniams pakeitimams

                  5

                  ECE/ADN/36/Add.1

                  C.N.607.2016.TREATIES-XI.D.6

                  Prie ADN pridedamų taisyklių dalinių pakeitimų projektas

                  Administracinio komiteto techninis susitarimas

                  Pritaria daliniams pakeitimams


title: 2007/858/EB: 2007 m. gruodžio 17 d. Tarybos sprendimas dėl Bendrijos augalų veislių tarnybos (BAVT) apeliacinės tarybos pirmininko ir pakaitinio pirmininko skyrimo

text:
21.12.2007

               LT

               Europos Sąjungos oficialusis leidinys

               L 337/105

      TARYBOS SPRENDIMAS

   2007 m. gruodžio 17 d.
   dėl Bendrijos augalų veislių tarnybos (BAVT) apeliacinės tarybos pirmininko ir pakaitinio pirmininko skyrimo
   (2007/858/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį,
   atsižvelgdama į 1994 m. liepos 27 d. Tarybos reglamentą (EB) Nr. 2100/94 dėl augalų veislių teisinės apsaugos Bendrijoje (1), ypač į jo 47 straipsnio 1 dalį,
   atsižvelgdama į 2007 m. spalio 29 d. pateiktą kandidatų, kuriuos Komisija pasiūlė gavusi Bendrijos augalų veislių tarnybos Administracinės tarybos nuomonę, sąrašą,
   NUSPRENDĖ:
   1 straipsnis
   Paul A.C.E. VAN DER KOOIJ, gimęs 1956 m. sausio 13 d., skiriamas Bendrijos augalų veislių tarnybos apeliacinės tarybos pirmininku penkerių metų laikotarpiui.
   Timothy MILLETT, gimęs 1951 m. sausio 6 d., skiriamas Bendrijos augalų veislių tarnybos apeliacinės tarybos pakaitiniu pirmininku penkerių metų laikotarpiui.
   Jų kadencijos prasideda tą dieną, kurią jie pradeda eiti pareigas, dėl datos susitariant su Tarnybos pirmininku ir Administracine taryba.
   2 straipsnis
   Šis sprendimas įsigalioja jo priėmimo dieną.
   3 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2007 m. gruodžio 17 d.

            Tarybos vardu

            Pirmininkas

         J. SILVA

      (1)  OL L 227, 1994 9 1, p. 1. Reglamentas su paskutiniais pakeitimais, padarytais Reglamentu (EB) Nr. 873/2004 (OL L 162, 2004 4 30, p. 38).